Præcis hvem, der slog hvem, har Nordjyllands Politi stadig ikke overblik over, efter tre personer tidligt mandag morgen er blevet anholdt for slagsmål i Jomfru Ane Gade. Det fortæller vagtchef ved Nordjyllands Politi, Poul Fastergaard. Slagsmålet fandt sted foran LA Bar i Gaden, hvor en patrulje havde sit hyr med at skille de tre anholdte ad. De blev anholdt klokken 03.48 og skal ifølge vagtchefen afhøres i løbet af formiddagen. - Vi kender ikke årsagen til slagsmålet, og vi har stadig ikke helt overblik over, hvem der er gerningsmænd, og hvem der er de forurettede. Men det er nok lidt blandet, siger Poul Fastergaard til TV2 Nord. Slagsmålet begyndte med, at én af de involverede blev slået ned, og udviklede sig, da overfaldsmanden blev holdt nede og sparket. Siden blev det til flere spark og slag - et enkelt med en flaske - inden politiet nåede frem og standsede slagsmålet. Ifølge vagtchefen kom ingen andre til skade under optrinnet.
Nordjyllands Politi måtte natten til mandag en tur i Gaden og skille tre personer ad foran LA Bar i Jomfru Ane Gade.